《余至象山得邑西山谷佳处暇日过游因其亭榭泉木离为十咏 桃源径》
宋代·林旦

十亩红桃径，穿花过水西。清泉来不断，行客到应迷。

露锦披芳坞，晴霞倒碧溪。年年春意在，当会自成蹊。

作者简介：宋福州福清人，字士明，一字次中。林希弟。仁宗嘉祐二年进士。累官监察御史里行。哲宗元祐初，拜殿中侍御史，上疏论吕惠卿、邓绾等罪，皆逐之。官终河东转运使。